[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.11.2006

COM(2006) 764 τελικό

2006/0255 (ACC)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την προσωρινή ανάκληση της πρόσβασης της Δημοκρατίας της Λευκορωσίας στο σύστημα των γενικευμένων δασμολογικών προτιμήσεων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το σύστημα γενικευμένων προτιμήσεων της Κοινότητας ("ΣΓΠ") προβλέπει τη μερική ή ολική άρση του προτιμησιακού καθεστώτος για προϊόντα καταγωγής δικαιούχου χώρας υπό ορισμένες συνθήκες, συμπεριλαμβανομένων των σοβαρών και συστηματικών παραβιάσεων των αρχών που αναφέρονται στις κύριες συμβάσεις των Ηνωμένων Εθνών και της Διεθνούς Οργάνωσης Εργασίας (ΔΟΕ) για τα "ανθρώπινα δικαιώματα και τα δικαιώματα των εργαζομένων".

2. Η Δημοκρατία της Λευκορωσίας περιλαμβάνεται στον κατάλογο των δικαιούχων χωρών του ΣΓΠ.

3. Στα τέλη του 2003, ύστερα από πρωτοβουλία των διεθνών συνδικαλιστικών οργανώσεων, η Επιτροπή δημοσίευσε την απόφασή της για την έναρξη έρευνας όσον αφορά τις εικαζόμενες παραβιάσεις της ελευθερίας του συνεταιρίζεσθαι και του δικαιώματος συλλογικής διαπραγμάτευσης στη Λευκορωσία.

4. Η Επιτροπή διερεύνησε το θεσμικό πλαίσιο, τους βασικούς θεσμούς, τη δομή των κοινωνικών εταιρικών σχέσεων και την οικεία νομοθεσία της Λευκορωσίας, τα συνέκρινε με διεθνή πρότυπα και έκανε χρήση των συμπερασμάτων και των συστάσεων της επιτροπής για την ελευθερία του συνεταιρίζεσθαι της Διεθνούς Οργάνωσης Εργασίας και της επιτροπής εμπειρογνωμόνων της καθώς και των εκθέσεων του ΟΗΕ. Οι συστάσεις αυτών των δύο επιτροπών της ΔΟΕ είναι η κύρια αναφορά όσον αφορά την ερμηνεία του διεθνούς εργατικού δικαίου και των κανόνων συσχέτισης μεταξύ εθνικών και διεθνών προτύπων. Μαρτυρίες που παρασχέθηκαν από τους κύριους εθνικούς παράγοντες και από τις οργανώσεις εταίρους τους στο διεθνές επίπεδο συμπληρώθηκαν από συζητήσεις με τους εκπροσώπους κυβερνητικών και εργοδοτικών οργανώσεων καθώς και με το σύνολο των οικείων διεθνών οργανισμών, των ΜΚΟ και του αρμόδιου προσωπικού της Ευρωπαϊκής Επιτροπής.

5. Η έρευνα αυτή διαπίστωσε ότι η Λευκορωσία παρεμποδίζει το δικαίωμα σύστασης ελεύθερων συνδικαλιστικών οργανώσεων, το δικαίωμα εγγραφής σε οργανώσεις, το δικαίωμα επιλογής μεταξύ συνδικαλιστικών οργανώσεων καθώς και το δικαίωμα των οργανώσεων αυτών να αποκτήσουν νομική αναγνώριση και να λάβουν εξωτερική χρηματοδότηση. Η Λευκορωσία προωθεί αντισυνδικαλιστικές διακρίσεις και τη διάλυση ή την αναστολή λειτουργίας των συνδικαλιστικών οργανώσεων.

6. Παράλληλα με την έρευνα της Επιτροπής, η ΔΟΕ δημιούργησε μια «επιτροπή ερευνών» η οποία, στην έκθεσή της του Ιουλίου του 2004, διατύπωσε δώδεκα συστάσεις με τις οποίες η κυβέρνηση της Λευκορωσίας έπρεπε να συμμορφωθεί πριν από τον Ιούνιο του 2005, προκειμένου να επανορθώσει τη μη ικανοποιητική εφαρμογή της σύμβασης αριθ. 87 της ΔΟΕ περί της συνδικαλιστικής ελευθερίας και προστασίας του συνδικαλιστικού δικαιώματος και της σύμβασης αριθ. 98 περί της εφαρμογής των αρχών του δικαιώματος οργανώσεως και συλλογικής διαπραγματεύσεως.

7. Σύμφωνα με τη διαδικασία που ορίζεται στον κανονισμό ΣΓΠ, η Επιτροπή αποφάσισε να ορίσει μια εξάμηνη περίοδο για την παρακολούθηση και την αξιολόγηση της κατάστασης στη Λευκορωσία και, με τον τρόπο αυτό, χορήγησε στη Λευκορωσία περισσότερο χρόνο προκειμένου να αναλάβει τη δέσμευση να λάβει τα αναγκαία μέτρα για να συμμορφωθεί με τις θεμελιώδεις αρχές και δικαιώματα στην εργασία, που περιλαμβάνονται στις δώδεκα συστάσεις της έκθεσης της επιτροπής έρευνας της ΔΟΕ του Ιουλίου του 2004.

8. Η Λευκορωσία δεν προέβη στην απαιτούμενη δέσμευση εντός αυτής της εξάμηνης περιόδου παρακολούθησης και αξιολόγησης (έως το Μάρτιο του 2006). Η Επιτροπή ωστόσο εξακολούθησε να εξετάζει την κατάσταση στη Λευκορωσία, όπως διευκρινίζεται, όμως, στις αιτιολογικές σκέψεις του σχεδίου κανονισμού, έως τον Οκτώβριο του 2006, η Λευκορωσία δεν προέβη σε ικανοποιητική δέσμευση. Συνεπώς, οι λόγοι για την προσωρινή άρση του προτιμησιακού καθεστώτος για προϊόντα καταγωγής Λευκορωσίας παραμένουν και, δεδομένης της συνεχιζόμενης παραβίασης των δικαιωμάτων που καθορίστηκαν ανωτέρω, εξακολουθούν να καθίστανται όλο και πιο επιτακτικοί κάθε μέρα.

9. Σύμφωνα με τη διαδικασία που ορίζεται στο άρθρο 20 παράγραφοι 4 και 5 του κανονισμού (ΕΚ) αριθ. 980/2005, το Συμβούλιο αποφασίζει με ειδική πλειοψηφία εντός ενός μήνα σχετικά με την πρόταση της Επιτροπής. Εάν το Συμβούλιο αποφασίσει την προσωρινή αναστολή, ο κανονισμός αρχίζει να ισχύει έξι μήνες μετά τη λήψη της απόφασης, εκτός εάν η κατάσταση μεταβληθεί έως τότε.

10. Η κατάσταση πρέπει να επανεξετάζεται συνεχώς, ώστε να δοθεί η δυνατότητα επαναφοράς του προτιμησιακού καθεστώτος για τα προϊόντα καταγωγής Λευκορωσίας, εάν οι παραβιάσεις της ελευθερίας του συνεταιρίζεσθαι και του δικαιώματος συλλογικής διαπραγμάτευσης στη Λευκορωσία παύσουν πλέον να υφίστανται.

2006/0255 (ACC)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την προσωρινή ανάκληση της πρόσβασης της Δημοκρατίας της Λευκορωσίας στο σύστημα των γενικευμένων δασμολογικών προτιμήσεων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

τον κανονισμό (ΕΚ) αριθ. 980/2005 του Συμβουλίου, της 27ης Ιουνίου 2005, για την εφαρμογή συστήματος γενικευμένων δασμολογικών προτιμήσεων [1], και ιδίως το άρθρο 20 παράγραφος 4,

Εκτιμώντας τα ακόλουθα:

(1) Σύμφωνα με τον κανονισμό (ΕΚ) αριθ. 980/2005, η Δημοκρατία της Λευκορωσίας (στο εξής "Λευκορωσία") είναι δικαιούχος του συστήματος γενικευμένων δασμολογικών προτιμήσεων της Κοινότητας.

(2) Στις 29 Ιανουαρίου 2003, η Διεθνής Συνομοσπονδία Ελεύθερων Συνδικαλιστικών Οργανώσεων (ICFTU), η Ευρωπαϊκή Συνομοσπονδία Συνδικαλιστικών Οργανώσεων (ETUC) και η Παγκόσμια Συνομοσπονδία Εργασίας (WCL) διατύπωσαν κοινό αίτημα στην Επιτροπή για τη διεξαγωγή έρευνας δυνάμει του άρθρου 27 του κανονισμού (ΕΚ) αριθ. 2501/2001, για παραβιάσεις της ελευθερίας του συνεταιρίζεσθαι και του δικαιώματος συλλογικών διαπραγματεύσεων στη Λευκορωσία.

(3) Η Επιτροπή εξέτασε την αίτηση σε συνεργασία με την επιτροπή γενικευμένων προτιμήσεων και αποφάσισε, με απόφαση της 29ης Δεκεμβρίου 2003[2], την έναρξη έρευνας. Ζητήθηκαν πληροφορίες από τα ενδιαφερόμενα μέρη μέσω ανακοίνωσης που εκδόθηκε[3].

(4) Οι αρχές της Λευκορωσίας ενημερώθηκαν επίσημα για την έναρξη της έρευνας. Αρνήθηκαν τυχόν παραβιάσεις των συμβάσεων της Διεθνούς Οργάνωσης Εργασίας (ΔΟΕ) αριθ. 87 (περί της συνδικαλιστικής ελευθερίας και της προστασίας συνδικαλιστικού δικαιώματος) και αριθ. 98 (περί της εφαρμογής των αρχών του δικαιώματος οργανώσεως και συλλογικής διαπραγματεύσεως).

(5) Ωστόσο, οι πληροφορίες που συγκεντρώθηκαν από την Επιτροπή κατά τη διάρκεια της έρευνας, η οποία διεξήχθη σε συνεργασία με την επιτροπή γενικευμένων προτιμήσεων, ενίσχυσαν την ύπαρξη σοβαρών και συστηματικών παραβιάσεων της ελευθερίας του συνεταιρίζεσθαι και του δικαιώματος συλλογικής διαπραγμάτευσης, όπως ορίζονται στις συμβάσεις αριθ. 87 και αριθ. 98 της ΔΟΕ. Μεταξύ άλλων, η Επιτροπή έμαθε ότι η Διεθνής Οργάνωση Εργασίας εξέτασε την κατάσταση στη Λευκορωσία όσον αφορά τις δύο συμβάσεις και είχε αρχίσει τη δική της σχετική έρευνα το Νοέμβριο του 2003. Η σχετική έκθεση της επιτροπής έρευνας της ΔΟΕ του Ιουλίου του 2004 περιείχε 12 συστάσεις για την πραγματοποίηση συγκεκριμένων ενεργειών για τη βελτίωση της κατάστασης στη Λευκορωσία. Η Λευκορωσία κλήθηκε να εφαρμόσει τις συστάσεις αυτές έως την 1η Ιουνίου 2005, πράγμα που δεν συνέβη. Με βάση αυτές τις πληροφορίες και τη δική της ανασκόπηση, η Επιτροπή θεώρησε ότι προσωρινή αναστολή του προτιμησιακού καθεστώτος ήταν δικαιολογημένη.

(6) Στις 17 Αυγούστου 2005 η Επιτροπή αποφάσισε να παρακολουθήσει και να αξιολογήσει την κατάσταση σχετικά με τα δικαιώματα των εργαζομένων στη Λευκορωσία[4]. Η ανακοίνωση της έναρξης της εξάμηνης περιόδου για την εν λόγω παρακολούθηση και αξιολόγηση[5] περιελάμβανε δήλωση της πρόθεσης της Επιτροπής να υποβάλει πρόταση στο Συμβούλιο για την προσωρινή αναστολή των εμπορικών προτιμήσεων, εκτός εάν, πριν από τη λήξη της περιόδου, η Λευκορωσία αναλάβει δέσμευση να λάβει τα αναγκαία μέτρα για να συμμορφωθεί με τις αρχές που αναφέρονται στη διακήρυξη της ΔΟΕ του 1998 σχετικά με τις θεμελιώδεις αρχές και δικαιώματα στην εργασία και που περιλαμβάνονται στις δώδεκα συστάσεις της έκθεσης της επιτροπής έρευνας της ΔΟΕ του Ιουλίου 2004. Οι αρχές της Λευκορωσίας ενημερώθηκαν επίσημα για την απόφαση και την ανακοίνωση.

(7) Η Λευκορωσία δεν προέβη στην απαραίτητη δέσμευση εντός της εξάμηνης περιόδου παρακολούθησης και αξιολόγησης, ούτε, όπως περιγράφεται κατωτέρω, κατά τη διάρκεια των επόμενων μηνών. Αντ’αυτού, στις 30 Μαρτίου 2006, οι αρχές της Λευκορωσίας υπέβαλαν στην Ευρωπαϊκή Επιτροπή έκθεση σχετικά με την κατάσταση των δικαιωμάτων όσον αφορά την ελευθερία του συνεταιρίζεσθαι στη Λευκορωσία. Η Επιτροπή ανέλυσε την εν λόγω έκθεση, αλλά κατέληξε στο συμπέρασμα ότι η έκθεση δεν παρείχε επαρκή στοιχεία δέσμευσης.

(8) Εντωμεταξύ, το διευθυντικό όργανο της ΔΟΕ ενέκρινε την έκθεση παρακολούθησης της επιτροπής για την ελευθερία του συνεταιρίζεσθαι (CFA) το Μάρτιο του 2006, στην οποία τονιζόταν η πραγματική επιδείνωση της κατάστασης των συνδικαλιστικών οργανώσεων στη Λευκορωσία και η οποία καλούσε τις αρχές της Λευκορωσίας να λάβουν αμέσως συγκεκριμένα.

(9) Περαιτέρω, η Ευρωπαϊκή Επιτροπή έλαβε ανακοίνωση, με ημερομηνία 16 Μαΐου 2006, από τις αρχές της Λευκορωσίας σχετικά με την κατάσταση των δικαιωμάτων όσον αφορά την ελευθερία του συνεταιρίζεσθαι στη Λευκορωσία. Όπως και με την έκθεση της 30ης Μαρτίου 2006, ύστερα από προσεκτική ανάλυση η Επιτροπή κατέληξε στο συμπέρασμα ότι η εν λόγω έκθεση δεν παρείχε κανένα στοιχείο δέσμευσης ή πειστική ένδειξη ότι η κατάσταση βελτιώθηκε. Αυτήν την εκτίμηση της κατάστασης στη Λευκορωσία συμμεριζόταν και η έκθεση του Ιουνίου του 2006 της επιτροπής για την εφαρμογή προτύπων της Διεθνούς Συνδιάσκεψης Εργασίας, στην αποδοκιμαζόταν η συνεχιζόμενη άρνηση της κυβέρνησης της Λευκορωσίας να εφαρμόσει τις συστάσεις και τονιζόταν η αναγκαιότητα ταχέων ενεργειών έτσι ώστε να μπορέσει να σημειωθεί πραγματική και απτή πρόοδος. Επίσης, η Διεθνής Συνδιάσκεψη Εργασίας του Ιουνίου του 2006, που διοργανώθηκε υπό την αιγίδα της ΔΟΕ, κατέταξε την έλλειψη εφαρμογής των 12 συστάσεων, τις οποίες η Λευκορωσία εξακολουθούσε να αγνοεί από τον Ιούλιο του 2004, ως περίπτωση συνεχούς άρνησης. Αυτή η κατ’εξαίρεση κατάταξη χρησιμοποιείται μόνο για πολύ σοβαρές και συστηματικές περιπτώσεις μη συμμόρφωσης με επικυρωμένη σύμβαση.

(10) Η Ευρωπαϊκή Επιτροπή ανέλυσε προσεκτικά τις έως σήμερα εξελίξεις στη Λευκορωσία, συμπεριλαμβανομένης επιστολής της Λευκορωσίας με ημερομηνία 14 Οκτωβρίου 2006 η οποία υποβλήθηκε στην Επιτροπή στις 17 Οκτωβρίου 2006. Αντί να παράσχει κάποια αποτελεσματική δέσμευση ή σαφή στοιχεία βελτίωσης της κατάστασης, η ανωτέρω επιστολή, και πάλι, παρουσιάζει πιθανές προθέσεις, αλλά δεν περιλαμβάνει ενδείξεις αποτελεσματικής εφαρμογής των αρχών των συμβάσεων της ΔΟΕ αρ. 87 και αρ. 98. Οι παραβιάσεις των αρχών που ορίζονται στις συμβάσεις της ΔΟΕ αρ. 87 και 98 εξακολουθούν να υφίστανται.

(11) Υπό το πρίσμα των προαναφερομένων, το προτιμησιακό καθεστώς για προϊόντα καταγωγής Λευκορωσίας πρέπει να ανασταλεί προσωρινά, έως ότου αποφασιστεί ότι οι λόγοι που δικαιολογούν την προσωρινή αναστολή δεν υφίστανται πλέον.

(12) Ο παρών κανονισμός πρέπει να αρχίσει να ισχύει έξι μήνες μετά την έκδοσή του, εκτός εάν, πριν από την ημερομηνία αυτή, αποφασιστεί ότι οι λόγοι που τον δικαιολογούν δεν υφίστανται πλέον,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το προτιμησιακό καθεστώς για προϊόντα καταγωγής Λευκορωσίας που προβλέπεται από τον κανονισμό (ΕΚ) αριθ. 980/2005 αναστέλλεται προσωρινά.

Άρθρο 2

Το Συμβούλιο, αποφασίζοντας με ειδική πλειοψηφία, έπειτα από πρόταση της Επιτροπής, θα επαναφέρει το προτιμησιακό καθεστώς για προϊόντα καταγωγής Λευκορωσίας, εάν οι παραβιάσεις της ελευθερίας του συνεταιρίζεσθαι και του δικαιώματος συλλογικών διαπραγματεύσεων στην Λευκορωσία παύσουν να ισχύουν.

Άρθρο 3

Ο παρ ών κανονισμός τίθεται σε ισχύ έξι μήνες μετά την ημερομηνία της έκδοσής του.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ ΜΕ ΔΗΜΟΣΙΟΝΟΜΙΚΗ ΕΠΙΠΤΩΣΗ ΑΠΟΚΛΕΙΣΤΙΚΑ ΣΤΑ ΕΣΟΔΑ

[pic]

[1] ΕΕ L 169 της 30.6.2005, σ. 1.

[2] ΕΕ L 5 της 9.1.2004, σ. 90.

[3] ΕΕ C 40 της 14.2.2004, σ. 4.

[4] ΕΕ L 213 της 18.8.2005, σ. 16.

[5] ΕΕ C 240 της 30.9.2005, σ. 41.